Diari Oficial de la Generalitat Valenciana


Sumari del DOGV 2269, del 18-05-1994 (1994/831461)

RESOLUCIÓ de 3 de maig de 1994, de la Direcció General de Producció Agrària i Pesca de la Conselleria d'Agricultura, Pesca i Alimentació, per la qual es regula la campanya de vacunació antiràbica de 1994.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2269

Data del DOGV
:   18-05-1994

Secció del DOGV
:   ALTRES DISPOSICIONS

Número del document
:   1994/831461


Data del document
:   03-05-1994

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIó de 3 de maig de 1994, de la Direcció General de Producció Agrària i Pesca de la Conselleria d'Agricultura, Pesca i Alimentació, per la qual es regula la campanya de vacunació antiràbica de 1994. [94/3182]  
La ràbia és una zoonosi. Per prevenir-ne l'aparició en la població humana, cal aplicar mesures profilàctiques en la població animal que pot actuar com a transmissora del procés. En l'actual context de silenci epizootiològic, és convenient mantenir el nivell immunitari front a ràbia en els animals que conviuen amb l'home.  
Atesos els avanços tecnològics en l'elaboració de la vacuna antiràbica i la duració del període d'immunitat conferit, s'estableix la vacunació obligatòria de tots els gossos a partir de tres mesos d'edat i, posteriorment, l'aplicació de dosis de record biennals.  
La Conselleria d'Agricultura, Pesca i Alimentació té assumides les competències en matèria de sanitat animal. Per això, fent ús de les facultats que tinc atribuïdes, resolc:  
Primer  
S'estableix l'obligatorietat de vacunar contra la ràbia, durant 1994, tots els gossos de la Comunitat Valenciana amb més de tres mesos d'edat, i també tots els que no van ser immunitzats durant la campanya de vacunació de 1993. Serà potestatiu del propietari la vacunació de la resta de la població canina i dels animals de l'espècie felina amb edats superiors a tres mesos.  
La vacunació consistirà en l'aplicació de dosis de vacuna antiràbica, l'emplenament de la cartilla sanitària establerta per la Conselleria d'Agricultura, Pesca i Alimentació, la col·locació de la xapa corresponent a cada animal i la tramesa de les dades del desenvolupament de la campanya als directors d'aquesta.  
Segon  
La vacunació antiràbica podrà efectuar-se al llarg de tot l'any. No obstant això, s'estableix un període de campanya oficial de vacunació antiràbica comprés entre els dies 23 de maig i 8 de juliol de 1994.  
Tercer  
Els directors territorials de la Conselleria d'Agricultura, Pesca i Alimentació en cada província actuaran com a directors de la campanya.  
Quart  
Aquesta campanya la desplegaran veterinaris en exercici lliure autoritzat de la professió. No hi podran participar els qui no hagen tramés la llista d'animals vacunats front a la ràbia en la campanya de 1993.  
Els col·legis oficials veterinaris comunicaran al director de la campanya, en cada província, els professionals que, d'acord amb els requisits assenyalats en el paràgraf anterior, hi participaran, amb indicació dels llocs i els períodes en què ho faran.  
Aquesta campanya, la podran desplegar els veterinaris oficials de la Conselleria d'Agricultura, Pesca i Alimentació durant el període oficial assenyalat en l'article anterior i de conformitat amb el que s'especifica en l'apartat sisè d'aquesta resolució.  
Cinquè  
Les vacunes que s'han d'aplicar en aquesta campanya seran les autoritzades oficialment, a base de virus inactivats i amb una protecció immunitària mínima, en gossos i gats, de dos anys.  
La distribució de vacunes es durà a terme a través dels serveis territorials de la Conselleria d'Agricultura, Pesca i Alimentació, en el cas dels veterinaris oficials, i a través dels col·legis oficials de veterinaris, en el cas dels veterinaris en exercici lliure. Juntament amb les vacunes, se subministraran les cartilles sanitàries als gossos vacunats per primera vegada i les xapes d'identificació corresponents a aquesta campanya.  
Els col·legis oficials de veterinaris comunicaran al director de la campanya el nombre de dosis i el laboratori productor de totes les vacunes distribuïdes entre els veterinaris en exercici lliure durant 1994. Així mateix, s'informarà de qualsevol modificació.  
Sisè  
Els directors de la campanya oferiran a tots els ajuntaments del seu territori l'execució de la campanya per part dels veterinaris oficials segons l'experiència d'anys anteriors.  
Els ajuntaments podran concertar amb veterinaris en exercici lliure l'execució de la campanya. Així mateix, els qui ho desitgen comunicaran per escrit als directors de la campanya els serveis de vacunació oficial que sol·liciten per al seu municipi, segons el cens caní.  
A la vista de l'anterior, cada servei veterinari oficial informarà els directors de la campanya del calendari de vacunació que desplegarà en els diferents municipis, amb una llista d'aquells en què l'ajuntament haja concertat amb veterinaris en exercici lliure.  
Els ajuntaments podran facilitar la publicitat de la campanya realitzada en concentracions oficials mitjançant bans i cartells en què s'indicaran les dates i els horaris.  
Setè  
Cada ajuntament tindrà censat i registrat el nombre de gossos existents en el seu terme, segons el que s'estableix en l'article primer del decret del dia 17 de maig de 1952, pel qual es declara obligatori el registre, la matrícula i la vacunació dels gossos. Aquest cens s'actualitzarà d'acord amb les vacunacions realitzades en aquesta campanya, i hi figurarà el nom i el domicili del propietari i la ressenya de cada animal. Aquest cens estarà a la disposició dels veterinaris oficials de la Conselleria d'Agricultura, Pesca i Alimentació.  
Vuitè  
El cost d'aplicació de la vacuna per part dels serveis veterinaris oficials estarà integrat pel preu públic fixat per aplicació de productes biològics.  
Quan l'aplicació la realitzen veterinaris en exercici lliure, el preu serà lliure.  
Novè  
Tots els gossos els propietaris dels quals no posseesquen la documentació sanitària acreditativa del compliment dels articles anteriors, els recolliran els serveis oficials municipals competents, tal i com s'estableix en l'article setè de l'Ordre de 14 de juny de 1976, del Ministeri de la Governació (BOE de 14.07.76).  
Quan el propietari reclame un gos recollit pels serveis oficials municipals, aquest serà vacunat abans de lliurar-lo al seu propietari, que quedarà obligat, per a recuperar-lo, a pagar l'import de la vacunació. Tot això, sense perjudici de la instrucció de l'expedient sancionador corresponent.  
Deu  
Finalitzat el període de campanya oficial, els veterinaris en exercici lliure elaboraran un part de vacunació on faran una llista dels animals vacunats, la data de vacunació, el nom i la raça de l'animal, i el nom i el domicili del propietari.  
Aquests parts, els trametran als ajuntaments respectius i al col·legi oficial de veterinaris a què pertanyen, el qual farà arribar el conjunt de tots al director de la campanya en cada província. No obstant això, podran remetre's directament a aquests últims.  
El director de la campanya remetrà als ajuntaments els elaborats pels veterinaris oficials de la Conselleria d'Agricultura, Pesca i Alimentació.  
Les llistes de vacunacions produïdes fora de la campanya oficial, les trametran trimestralment els veterinaris que les apliquen en la forma en què s'ha indicat en els paràgrafs anteriors.  
Onze  
Quan se sospite o es confirme l'aparició d'un cas de ràbia, s'aplicarà el que s'ordena en el capítol 44, articles 346 al 351, del Reglament d'Epizoòties.  
Dotze  
La responsabilitat del compliment d'aquesta resolució recau sobre el propietari de l'animal.  
El director de la campanya oficial aplicarà les sancions corresponents als infractors del que s'estableix en aquesta normativa i en les disposicions vigents en matèria de lluita contra la ràbia.  
Tretze  
Atesa l'efectivitat del tractament antiparasitari, especialment front a Taenia equinococus, abans de la vacunació s'aconsella als propietaris dels gossos el tractament previ a l'aplicació de la vacuna.  
Catorze  
Aquesta normativa vigeix des de l'endemà de la publicació en el Diari Oficial de la Generalitat Valenciana.  
València, 3 de maig de 1994.- El director general de Producció Agrària i Pesca: Xavier Pastor i Mestre.